પછી તેણે બાજુમાં પડેલ ચોફાળ પાથરીને તેમાં ઘાસ મૂકવાનું શરુ કર્યું. તેની મા પણ કાંઈ બોલ્યા વગર ચોફાળમાં ઘાસ મૂકવા લાગી. વઢાયેલું ઘાસ મુકાઈ ગયા પછી બેય જણાએ સામસામા છેડા પકડી ભારો બાંધ્યો. રામજીએ ટેકો દઈ માના માથા પર ભારો ચઢાવ્યો અને હવે તો ઘેર જવાનું જ છે એના વિચારે તેના પગ થનગનવા લાગ્યાં. એ દોડતોક ગાડા પાસે આવી ગયો. બપોરે વીણી રાખેલી ચોળાની ફળીઓથી ચડ્ડીના બંને ખિસ્સાં ભરી લીધાં. એની મા ગાડા પાસે પહોંચી ત્યાં સુધીમાં તો તેણે બે-ત્રણ વાર દહેરાસર તરફ જોઈ લીધું. તેની માએ ધમેલું માથે મૂકીને રામજીને કહ્યું - ચાલ.